b'\n_START_ARTICLE_\n55 Cancri f\n_START_SECTION_\nL\xc3\xb6yt\xc3\xa4minen\n_START_PARAGRAPH_\n55 Cancri f:n l\xc3\xb6yt\xc3\xa4misest\xc3\xa4 mainittiin ensimm\xc3\xa4isen kerran American Astronomical Societyn kokouksessa huhtikuussa 2005, kuitenkin uutinen planeetan l\xc3\xb6yt\xc3\xa4misest\xc3\xa4 kerrottiin julkisuuteen vasta vuonna 2007. 55 Cancri f oli ensimm\xc3\xa4inen eksoplaneetta, jonka kiertoradan tiedettiin olevan kokonaan elinkelpoisella vy\xc3\xb6hykkell\xc3\xa4. Lis\xc3\xa4ksi 55 Cancrista tuli ensimm\xc3\xa4inen t\xc3\xa4hti, jota tiedettiin kiert\xc3\xa4v\xc3\xa4n 5 planeettaa (Auringon lis\xc3\xa4ksi)._NEWLINE_International Astronomical Unionin j\xc3\xa4rjest\xc3\xa4m\xc3\xa4ss\xc3\xa4 julkisessa eksoplaneettojen nime\xc3\xa4miskilpailussa 55 Cancri f:lle ehdotettiin nimeksi Harriot, astronomi Thomas Harriotin mukaan.\n_START_SECTION_\nKiertorata ja massa\n_START_PARAGRAPH_\n55 Cancri f:n kiertorata on noin 0,781 AU:n p\xc3\xa4\xc3\xa4ss\xc3\xa4 t\xc3\xa4hdest\xc3\xa4\xc3\xa4n, ja planeetan vuosi on 260 p\xc3\xa4iv\xc3\xa4n pituinen. S\xc3\xa4teitt\xc3\xa4isliiketutkimuksen mukaan 55 Cancri f:n massan alaraja on 0,144 kertaa Jupiterin massa eli puolet Saturnuksen massasta. Planeetan kiertoradan on useasti arvioitu olevan l\xc3\xa4hes ympyr\xc3\xa4n muotoinen._NEWLINE_Hubble-avaruusteleskoopin avulla tehtyjen astrometristen tutkimusten perusteella 55 Cancria kiert\xc3\xa4v\xc3\xa4, ulompi planeetta 55 Cancri d on inklinoitunut 53\xc2\xb0:n kulmaan. Mik\xc3\xa4li t\xc3\xa4m\xc3\xa4 on totta ja t\xc3\xa4htij\xc3\xa4rjestelm\xc3\xa4 on koplanaarinen, 55 Cancri f:n massa voisi olla 25% suurempi kuin sen arvioitu alaraja eli noin 0,18 Jupiterin massaa.\n_START_SECTION_\nFyysiset ominaisuudet\n_START_PARAGRAPH_\nKoska planeettaa ei l\xc3\xb6ydetty suoraan vaan s\xc3\xa4teisnopeusmenetelm\xc3\xa4n avulla tarkkailemalla t\xc3\xa4hte\xc3\xa4, jota se kiert\xc3\xa4\xc3\xa4, ominaisuudet kuten s\xc3\xa4de, koostumus ja l\xc3\xa4mp\xc3\xb6tila ovat tuntemattomia. Planeetan massa on noin puolet Saturnuksen massasta. T\xc3\xa4m\xc3\xa4 viittaa siihen, ett\xc3\xa4 55 Cancri f on luultavasti kaasuj\xc3\xa4ttil\xc3\xa4inen, jolla ei ole kiinte\xc3\xa4\xc3\xa4 pintaa. Kuitenkin, koska planeetta on elinkelpoisella vy\xc3\xb6hykkeell\xc3\xa4, sen mahdollisen kuun pinnalla voisi olla nestem\xc3\xa4ist\xc3\xa4 vett\xc3\xa4.'